SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 37

**2019. gada 24. aprīlī plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Mārtiņš Staķis**

Uzaicinātie:

* Finanšu ministrijas valsts sekretāra vietniece nodokļu administrēšanas un ēnu ekonomikas ierobežošanas jautājumos **Jana Salmiņa**;
* Finanšu ministrijas Ēnu ekonomikas ierobežošanas koordinācijas departamenta direktors **Edijs Ceipe**;
* Finanšu ministrijas Juridiskā departamenta direktors **Artis Lapiņš;**
* Valsts ieņēmumu dienesta Nodokļu kontroles pārvaldes direktore **Sandrai Kārkliņa-Ādmine**;
* Iepirkumu uzraudzības biroja vadītāja **Dace Gaile**;
* Valsts policijas Galvenās kārtības policijas pārvaldes priekšnieka vietnieks, Koordinācijas un kontroles pārvaldes priekšnieks **Lauris Arājs**;
* Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas biroja priekšniece **Žanna Kangro**;
* Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas birojavecākais inspektors **Juris Matisāns**;
* Iekšlietu ministrijas Nozares politikas departamenta direktors **Arnis Jurševics**;
* Iekšlietu ministrijas Nozares politikas departamenta vecākais referents **Indulis Zālītis**;
* Labklājības ministrijas Darba attiecību un darba aizsardzības politikas departamenta direktora vietniece **Ineta Vjakse**;
* Valsts darba inspekcijas direktora vietniece **Andra Auziņa**;
* Izglītības un zinātnes ministrijas Informācijas tehnoloģiju un nodrošinājuma departamenta pakalpojumu vadītāja **Aija Rudmane**;
* Izglītības un zinātnes ministrijas Politikas iniciatīvu un attīstības departamenta vecākā eksperte, profesionālās kvalifikācijas atzīšanas koordinatore **Inese Stūre**;
* Izglītības un zinātnes ministrijas Profesionālās un pieaugušo izglītības departamenta vecākā eksperte **Laura Iveta Strode**;
* Baltijas Drošības skolas pārstāvis **Juris Grabovskis**;
* Drošības Nozares Kompāniju Asociācijas valdes priekšsēdētājs **Arnis Vērzemnieks**;
* Drošības Nozares Kompāniju Asociācijas padomniece komunikācijas jautājumos **Ilze Peipiņa**;
* Latvijas drošības biznesa asociācijas  Valdes priekšsēdētājs **Jānis Zeps**;
* Latvijas drošības biznesa asociācijas  eksperts **Guntars Loba**;
* Latvijas Darba devēju konfederācijas ģenerāldirektores vietniece politikas plānošanas dokumentu eksperte **Ilona Kiukucāne**;
* Apsardzes mācību centra apvienības valdes priekšsēdētājs **Sergejs Kosorotovs**;
* Apsardzes mācību centra DAIZPON valdes priekšsēdētājs **Igors Ponomarenko**;
* Biedrības "Latvijas detektīvu un drošības dienestu federācija" pārstāvis **Valentīns Platkovs**;
* Apsardzes komersantu asociācijas valdes loceklis **Dainis Grundšteins**;
* SIA “ALFA DROŠĪBA GROUPS” valdes loceklis **Aleksandrs Dimitrijevs**;

**Citas personas:**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika. konsultanti Inese Silabriede, Daina Sunepa un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

1. Apsardzes darbības aktualitātes.

2. Dažādi.

Izskatāmie dokumenti:

*1. Iekšlietu ministrijas 17.04.2019. vēstule Nr. 1-28/961 (Saeimas reģistrācijas Nr.2/1051-13/19);*

*2. Finanšu ministrijas 09.01.2019. vēstule Nr. 4.1-34/27/110 (Saeimas reģistrācijas Nr.2/61-13/19);*

*3. Valsts ieņēmumu dienesta 15.04.2019. vēstule Nr. 23.18-7/13602 (Saeimas reģistrācijas Nr.2/1037-13/19);*

*4. Drošības nozares kompāniju asociācijas 16.04.2019. vēstule Nr. 2019/20 (Saeimas reģistrācijas Nr.3/1044-13/19);*

*5. Latvijas Drošības biznesa asociācijas 09.01.2019. vēstule Nr. 1/19 (Saeimas reģistrācijas Nr.3/68-13/19);*

*6. Latvijas Apsardzes mācību centru apvienības 18.02.2019. vēstule (Saeimas reģistrācijas Nr.3/514-13/19);*

*7. Iekšlietu ministrijas prezentācija “Aktualitātes apsardzes nozarē”, 2019. gads.*

1. Apsardzes darbības aktualitātes.

J.Rancāns atklāj sēdi un informē par izskatāmo jautājumu un izaicinātajām personām. Ierosina vispirms uzklausīt informāciju par problēmu, pēc tam iezīmēt problēmas risinājumus un uzklausīt nevalstiskās organizācijas (turpmāk – NVO). Dod vārdu Finanšu ministrijas (turpmāk – FM) pārstāvjiem.

J.Salmiņa informē, ka apsardzes darbības jomas sakārtošanai jau tika noteikti pasākumi iepriekšējās valdības darbības laikā. Par ieviesto pasākumu izpildi un iniciatīvām tika diskutēts Ministru prezidenta vadītajās Ēnu ekonomikas apkarošanas padomes sēdēs saistībā ar ēnu ekonomikas ierobežošanas plānu 2016.-2020. gadam. Ir konstatētas indikācijas saistībā ar pārkāpumiem apsardzes darbā: darba laika uzskaites nepilnības, manipulācijas ar atalgojuma apmēriem, vienas personas darbība vairākos uzņēmumos.

Budžeta izstrādes darba procesā tika nolemts, ka tiesiskā regulējuma sakārtošanai apsardzes nozarē ir nepieciešamas ieviest vienotu reģistru, kas nodrošinātu pieeju vienotai informācijai par apsardzes uzņēmējiem un apakšuzņēmējiem, kā arī par nodokļu parādiem.

Atzīmē arī pozitīvus momentus – pēdējā gada laikā ir pieaugusi apsardzes uzņēmumu nodokļu nomaksa, kā arī oficiāli nozarē nodarbināto skaits. Plašāka informācija par to atrodama Valsts ieņēmumu dienesta (turpmāk – VID) iesniegtajā materiālā.

J.Rancāns dod vārdu VID pārstāvjiem.

S.Kārkliņa-Ādmine atzīmē, ka apsardzes nozares problēmas jau vairākus gadus ir VID prioritāšu sarakstā. Kaut arī nodokļu ieņēmumi nozarē pieaug, tas notiek lēnāk nekā citās nozarēs. VID arvien vēl konstatē dažādus veidus, kā notiek izvairīšanās no nodokļu nomaksas, piem., pastkastīšu kompānijas, apakšuzņēmēju izmantošana. Vieni un tie paši cilvēki strādā vairākās vietās, notiek izvairīšanās no virsstundu darba apmaksas. Lai iegūtu naudu aplokšņu algu izmaksām, tiek izmantotas dažādas shēmas, fiktīvi pakalpojumi, iesaistīti ārvalstu uzņēmēji.

Preventīvo pasākumu rezultātā darba ņēmēju skaits apsardzes nozarē ir palielinājies par 180 cilvēkiem, par 80 milj. *euro* ir palielinājies pašu deklarētais kapitāls, bet VID auditu rezultātā ir tikuši uzrēķināti nodokļu parādi 22,4 milj. *euro* apmērā. Konstatēts, ka uzņēmēji piedāvā zemāko pakalpojuma cenu tieši uz nodokļu rēķina. Uzsver problēmas saistībā ar valsts un pašvaldību institūciju pirktajiem apsardzes pakalpojumiem.

Iesaka VID redzējumu par risināmajiem jautājumiem apsardzes nozares darbības sakārtošanai:

- izmaiņas likumdošanā ar mērķi liegt apsardzes uzņēmumiem savā darbā izmantot citu apsardzes apakšuzņēmumu sniegtos pakalpojumus;

- licencēšanas noteikumu sakārtošana, piem., neizsniegt licenci un apturēt licences darbību, ja uzņēmumam ir nodokļu parādi;

- publiskajos iepirkumos saistībā ar apsardzes pakalpojumu sniegšanu nepieļaut tādu uzņēmumu piedalīšanos, kuru darbības apgrozījums un profesionālo darbinieku skaits rada šaubas par konkursa uzvaras rezultātā nodrošināmo pakalpojumu izpildi.

J.Rancāns dod vārdu Iepirkumu uzraudzības biroja (turpmāk – IUB) vadītājai.

D.Gaile uzsver, ka par apsardzes pakalpojumu iepirkumiem komisijā jau ir diskutēts vairākkārt. Atzīmē nesen pieņemtos grozījumus Publisko iepirkumu likumā (turpmāk – PIL), kuros pasūtītājam tiek paredzēts pienākums pārbaudīt nodokļu nomaksu. Visu izslēgšanas noteikumu pārbaude šobrīd jau ir ietverta PIL.

Atbildot uz komisijas uzdoto jautājumu IUB, D.Gaile paskaidro, ka saskaņā ar PIL regulējumu, šobrīd nepastāv šķēršļi publiskajos iepirkumos saistībā ar apsardzes pakalpojumu sniegšanu nepieļaut tādu uzņēmumu piedalīšanos, kuru darbības apgrozījums un profesionālo darbinieku skaits rada šaubas par konkursa uzvaras rezultātā nodrošināmo pakalpojumu izpildi. Atzīmē, ka saskaņā ar PIL apsardzes pakalpojumi atrodas īpašā grupā (2. pielikums “Sociālie u.c. īpašie pakalpojumi”), kurai nav noteiktas konkrētas prasības pakalpojuma sniedzējam, bet vienlaikus pasūtītājam arī nav liegts šīs prasības noteikt. Tomēr D.Gaile norāda, ka, nosakot kādas konkrētas prasības, ir iespējamas arī tiesvedības. Vēl ir jārēķinās ar pasūtītāju spējām kvalitatīvi aprēķināt pasūtījuma parametrus attiecībā uz darbinieku skaitu un apgrozījumu.

D.Gaile iesaka normatīvajos aktos noteikt stingrāku apsardzes jomas tiesisko regulējumu par resursu pieejamību, lai varētu sniegt attiecīgus pakalpojumus. Tas veicinātu vienveidīgu prasību izvirzīšanu apsardzes pakalpojumu iepirkumos.

J.Rancāns dod vārdu Valsts policijas (turpmāk – VP) pārstāvjiem.

J.Matisāns demonstrē prezentāciju un informē komisiju par situāciju apsardzes nozarē VP redzējumā. Informē, ka pēdējos gados vērojams apsardzes licenču skaita samazinājums visos licenču veidos, kas radies sakarā ar anulēto un nodoto licenču skaita pieaugumu. Šajā procesā iezīmējas stabilitāte, apsardzes komersantam ir jāizvērtē savu resursu pietiekamība pakalpojuma sniegšanai. Pagājušajā gadā tika pārbaudīti visi apsardzes vadības centri (51), kā rezultātā tika konstatēti pārkāpumi 24 gadījumos. Pie šiem gadījumiem tiek strādāts papildus.

Kā šībrīža apsardzes nozares aktualitāti J.Matisāns akcentē Ēnu ekonomikas apkarošanas plāna (28.02.2018. sēde) ietvaros paveikto darbu pie apsardzes darbības reģistra (turpmāk – Reģistrs) izveides, ar kā palīdzību varētu efektīvāk konstatēt uzņēmuma resursu pietiekamību:

- izstrādāts likumprojekts “Grozījumi Apsardzes darbības likumā” paredzot Reģistra izveidi;

- plānots, ka likumprojekts stāsies spēkā 2021. gada 1. janvārī;

- atbilstošie Reģistra tehniskā risinājuma jautājumi tiks noregulēti pakārtotajos Ministru kabineta (turpmāk – MK) noteikumos;

- Reģistrā būs pieejama aktuāla, centralizēti un caurskatāmi apkopota ar apsardzes darbību saistīta informācija;

- paredzams, ka saistībā ar Reģistra izveidi tiks mazināts ne tikai ēnu ekonomikas īpatsvars apsardzes nozarē, bet arī veicināta godīga konkurence, uzlabota apsardzes darbības tirgus pārskatāmība Latvijā;

- tiks paplašinātas apsardzes darbību kontrolējošo institūciju iespējas efektīvu kontroles pasākumu plānošanai un veikšanai, savlaicīgai likumpārkāpumu identificēšanai un atklāšanai;

- plānotais Reģistra ieviešanas termiņš (detalizēta Reģistra programmatūras prasību definēšana, izstrāde, programmatūras testēšana, ieviešana ekspluatācijā) – 12 mēneši;

- Reģistra izveidei nepieciešamais finansējums – 363 453 *euro*;

- Reģistra programmatūras uzturēšanai katru gadu Iekšlietu ministrijas (turpmāk – IeM) Informācijas centram nepieciešamais papildu finansējums 54 518 *euro*.

J.Matisāns sniedz īsu ieskatu Reģistra struktūrā. Reģistrā būs publiski pieejamā sistēmas daļa un valsts iestādēm pieejamā sistēmas daļa. Komersantam būs pienākums ievadīt sistēmā ziņas par sevi, saviem darbiniekiem, u.c. Sistēma būs sasaistīta ar citām informācijas sistēmām, tā dos iespēju pārliecināties par sertifikātu esamību. Savukārt VP pieejamā sistēmas daļa saistībā ar citām informācijas sistēmām uzlabos analītisko funkcionalitāti un atvieglos pārbaudes funkciju realizāciju un ļaus laicīgi pievērst uzmanību iespējamiem pārkāpumiem.

J.Matisāns raksturo Reģistra saistību ar citām informācijas sistēmām. Tiks izveidotas saskarnes ar apsardzes sertifikātu drukāšanas sistēmu, Sodu reģistru, Iedzīvotāju reģistru, VID datiem par apsardzes komersanta darbiniekiem, Valsts kases informācijas sistēmu, Paroļu reģistru, Valsts izglītības informācijas sistēmu (turpmāk – VIIS), Uzņēmumu reģistra Informācijas sistēmu, Adrešu reģistru, Transportlīdzekļu un to vadītāju valsts reģistru, mācību iestāžu un apsardzes komersantu informācijas sistēmām, Veselības pārbaužu reģistru, vienotās pieteikšanās moduli, apsardzes darbinieku eksaminēšanas sistēmu un Ieroču reģistru.

J.Matisāns informē par citām izmaiņām normatīvajā regulējumā. Tiks noteikta ikgadējā valsts nodeva apsardzes komersantiem un iekšējās drošības dienestiem, kuras mērķis ir kompensēt valsts budžeta izdevumus Reģistra uzturēšanai un pilnveidošanai, kā arī ierobežot apsardzes komersantu un iekšējās drošības dienestu nepamatotu reģistrāciju Reģistrā un disciplinēt esošos apsardzes komersantus un iekšējās drošības dienestus, tādējādi nodrošinot aktuālāku informāciju Reģistrā, tai pašā laikā neradot nozīmīgu slogu komercdarbības uzsākšanai. Tas novērstu t.s. “tukšo” kompāniju veidošanos. Likumprojekts paredz arī jaunu tiesisko regulējumu tieši apakšuzņēmēju piesaistes sakārtošanai. Paredzēts arī precizēts regulējums apsardzes darbinieku apmācības organizācijai, kā arī vienkāršots sertifikācijas process, paplašinātas apgūtās izglītības pielīdzināšanas iespējas.

Nobeigumā J.Matisāns informē par apsardzes sertifikātu statistiku un aktuālajām tendencēm šajā jomā.

J.Rancāns dod vārdu Labklājības ministrijas (turpmāk – LM) pārstāvjiem.

I.Vjakse atzīmē, ka LM uz aplūkojamo jautājumu skatās no Valsts darba inspekcijas (turpmāk – VDI) viedokļa; saredz pārkāpumus nozarē nodarbināto samaksas jautājumos – neatbilstoša samaksa, dažkārt atalgojuma neizmaksa, savlaicīga neizmaksa, piemaksu neizmaksa. Konstatēti arī VID nereģistrēti nodarbinātie, bet salīdzinoši to nav daudz, pēdējā laikā situācija uzlabojas.

J.Rancāns dod vārdu Izglītības un zinātnes ministrijas (turpmāk – IZM) pārstāvjiem.

I.Stūre informē par Valsts izglītības satura centra (turpmāk – VISC) 2017. gadā izstrādāto valsts izglītības programmu apsardzes nozarei “Personu un īpašumu aizsardzība”. Saskaņā ar VIIS datiem šo programmu īsteno 10 izglītības iestādes, bet 8 no tām ir akreditētas.

A.Rudmane uzsver, ka IZM atbalsta Reģistra sasaisti ar VIIS. Ja audzēknis apgūst licencēto programmu, VISC ir jābūt par to informācijai.

J.Rancāns dod vārdu Baltijas Drošības skolas pārstāvim J.Grabovskim.

J.Grabovskis pauž savu viedokli par sēdē runāto, atzīmē, ka situācija dzīvē būtiski atšķiras. Runājot par valsts sektora publiskajiem iepirkumiem, uzsver, ka tajos uzvar apsardzes firmas, kuras nemaksā nodokļus, jo valsts iestādes izvēlas mazāku cenu, nevis kvalitatīvu darbu. Uzvar firmas, kurām nav reāla resursa, lai izpildītu pasūtījumu.

Uzskata, ka nevar īstenoties prasība piesaistīt ne vairāk kā vienu apakšuzņēmēju, jo var nepietikt resursu lielu uzņēmumu apsardzei. Ir maz firmas, kuras savus pakalpojumus var nodrošināt visā Latvijā.

Par apsardzes darbinieku darba laika uzskaiti. Uzskata, ka Reģistrs kaut kādā mērā šo problēmu atrisinās, sakārtos situāciju. Reizēm pasūtītājs pat nezin, cik personas viņus apsargā, kā rezultātā rodas negodīga konkurence.

Par nodokļu pārbaudēm. Uzņēmējiem biznesa problēmas sagādā iespējas algot atbilstošu personālu, kas šīs pārbaudes veiks. Tas rada riskus iznīcināt nozares mazos uzņēmējus, vai tos spiest pāriet ēnu ekonomikas zonā.

Reģistrs dos iespēju konstatēt apsardzes darbinieku nodarbinātību vairākās firmās. J.Grabovskis uzskata, ka valsts nedrīkst aizliegt cilvēkam strādāt vairākās darbavietās, ja viņam ir vajadzīgs vairāk nopelnīt, un viņš to spēj. Reģistrs dos iespēju šo jautājumu sakārtot.

J.Rancāns dod vārdu Drošības nozares kompāniju asociācijas (turpmāk – DNKA) pārstāvjiem.

A.Vērzemnieks akcentē nepieciešamību veiksmīgi risināt ēnu ekonomikas problēmas nozarē. DNKA jau vairākus gadus pie tā strādā; atzinīgi novērtē panākto likuma grozījumu izstrādē saistībā ar Reģistra ieviešanu. Tas ir tikai viens no risinājumiem.

Atsaucas uz komisijai iesniegto vēstuli, kurā ir norādīti ar citi risinājumi DNKA skatījumā. kuri tika izdiskutēti ar IeM un VP pārstāvjiem. Kā prioritāru pasākumu uzsver nepieciešamību apsardzes nozares politikas pamatnostādņu 2020-2025. gadam izstrādi, aicina komisiju atbalstīt šo iniciatīvu. Valstī šobrīd nav vienota redzējuma par nozares attīstību.

Atzīmē arī nepieciešamību ieviest elektronisko darba laika uzskaites sistēmu, līdzīgi kā tas notiek būvniecības nozarē. Šo iniciatīvu atbalsta VID un VDI.

Lai veicinātu nodokļu nomaksu, DNKA aicina noteikt, ka sniedzot fiziskās apsardzes pakalpojumus valsts un pašvaldības sektora pasūtītājiem, vajadzētu nodrošināt depozītu valsts sociālās apdrošināšanas obligāto iemaksu apmērā.

Uzsver, ka ir jāņem vērā, ka apsardzes nozare ir licencēta, kas ir priekšnosacījums, lai tajā darbotos. Šie īpašie noteikumi biznesam ir jāpieņem, un ar to jāsamierinās.

J.Rancāns dod vārdu Latvijas Drošības biznesa asociācijas (turpmāk – LDBA) pārstāvjiem.

J.Zeps kritiski izsakās par Apsardzes darbības likumu (turpmāk – ADL); vienīgais pozitīvais ir 2014. gadā pieņemtās normas par apsardzes centriem. Šobrīd saistībā ar nodokļu politikas izmaiņām situācija ir maliet uzlabojusies. Atzīmē nozares problēmas saistībā ar mikrouzņēmumiem, kuri grauj konkurenci nozarē. Šobrīd ir jāizvērtē citas kritiskas situācijas. Atsaucas uz VID informācijā norādītajām problēmām. Akcentē atbilstošas izglītības nepieciešamību nozares licencētajām personām. Izsaka cerību, ka jomu palīdzēs sakārtot informācijas pieejamība par uzņēmējiem ar sliktu reputāciju.

G.Loba uzsver, ka LDBA ietvaros ēnu ekonomikas jautājums tiek sasaistīts ar darbinieku profesionālo kvalifikāciju, sagatavotību. Min konkrētus piemērus, kas norāda uz nesakārtotību nozarē; vēlas aktīvāku valsts iestāžu iesaistīšanos sliktās prakses novēršanā. Kritiski izsakās par zemākās cenas izvēli valsts un pašvaldību iepirkumos. Pauž bažas par mazā vietējā apsardzes biznesa iznīcināšanas draudiem, nesamērīgām birokrātiskām prasībām mazajiem uzņēmējiem. Norāda uz likuma neatbilstību mūsdienu situācijai, kas neveicina nozares attīstību. Aicina savienot nodokļu nomaksu ar profesionālo kvalifikāciju. Uzsver, ka NVO pašas varētu veikt nozares kvalifikācijas pārbaudi, tas jau ir izmēģināts. Kvalifikācijas pārbaudījumi ir netradicionāla policijas funkcija.

J.Rancāns dod vārdu Latvijas Darba devēju konfederācijas (turpmāk – LDDK) pārstāvei.

I.Kiukucāne komentē uzklausīto informāciju par nozares problēmām; izsaka atzinību, ka komisija ir pievērsusies aktuālajam ēnu ekonomikas apkarošanas jautājumam. Akcentē, ka apsardzes nozarei ēnu ekonomikā ir īpaša vieta; norāda uz nepieciešamību meklēt risinājumus nozares sakārtošanai. LDDK vārdā pauž izpratni DNKA un LDBA atšķirīgajiem redzējumiem. Akcentē, ka būvniecībā sertifikāciju veic nozares asociācijas.

LDDK ir aicinājusi apsardzes nozares jautājumus skatīt Nacionālās trīspusējās sadarbības padomes apakšpadomē. Tur tika apspriesta gan Reģistra ieviešana, gan nepieciešamība izstrādāt nozares politikas pamatnostādnes. Nozarē ir jāturpina saruna, jāveido vīzija. Nozares uzņēmēji akcentē godīgas konkurences nozīmi.

J.Rancāns dod vārdu Apsardzes mācību centra apvienības valdes priekšsēdētājam S.Kosorotovam.

S.Kosorotovs atbalsta IZM viedokli par Reģistra priekšrocībām informācijas apkopošanā par apsargu izglītību. Vēlas saņemt lielāku valsts atbalstu no VID, VDI, sociālajiem dienestiem. Atzīst Reģistra nozīmi nozares sakārtošanā. Atzīmē nepieciešamību apsardzes darbā vairāk piemērot automātisko režīmu. Vērš uzmanību faktam, ka iepirkumu konkursos uzvar pretendents ar zemākās cenas piedāvājumu. Piekrīt LDBA viedoklim par mazo uzņēmēju nespēju konkurēt šajā jomā.

J.Rancāns dod vārdu Apsardzes mācību centra DAIZPON valdes priekšsēdētājam I.Ponomarenko.

I.Ponomarenko uzsver, ka ir jāgroza ADL. Komentē izglītības aspektus saistībā ar BA Turība gatavotajiem drošības apsardzes speciālistiem. Katru gadu tiek sagatavoti 30 speciālisti, bet darba tirgū viņiem ir grūti atrast vietu, jo likums nenosaka konkrētas izglītības prasības. Ir izstrādātas 5 mācību programmas (1.–5. līmenis), bet uzņēmumus realitātē vada cilvēki bez atbilstošas izglītības apsardzes nozarē, bet ar pieredzi. Uzsver nepieciešamību konkretizēt terminus “apsardzes darbinieks” un “apsardzē nodarbinātais”.

**J.Rancāns** dod vārdu"Latvijas detektīvu un drošības dienestu federācija" (turpmāk – LDDDF) pārstāvis V.Platkovam.

**V.Platkovs** LDDDF vārdā atbalsta pasākumus ēnu ekonomikas apkarošanai apsardzes jomā. Izstrādājot likuma grozījumus, aicina ņemt vērā, ka jau šobrīd apsardzes uzņēmēji ir ieinteresēti sniegt kvalitatīvus pakalpojumus par saprātīgām cenām. Uzsver, ka papildus sloga noteikšana komersantiem atspoguļosies pakalpojumu cenā. Iesaka izvērtēt, vai cenu kāpums veicinās pakalpojuma pieejamību, kā arī iesaka apsardzes komerciju aplūkot no reģionālās attīstības aspekta, jo problēmas un tendences reģionos būtiski atšķiras.

Atbalsta LDBA izteiktos priekšlikumus.

Deputātu jautājumi

J.Rancāns aicina deputātus uzdot jautājumus uzaicinātajām personām. Dod vārdu J.Ādamsonam.

J.Ādamsons pauž kritisku viedokli par reālas rīcības trūkumu apsardzes nozares sakārtošanā. Ēnu ekonomikas līmenis valstī būtiski nesamazinās. Akcentē situāciju ar aplokšņu algām nozarē, iespējamu banku uzdevumu šīs problēmas risināšanā.

S.Kārkliņa-Ādmine informē par pasākumiem, kas tiek veikti aplokšņu algu apkarošanā un darījumu ar skaidru naudu ierobežošanā. Uzsver, ka ēnu ekonomikai ir tendence samazināties. VID šobrīd iegulda lielus resursus apsardzes nozares vides sakārtošanā, ir laba sadarbība ar bankām.

J.Ādamsons atgādina par 8 gadu periodā notiekošajām diskusijām par nepieciešamību sadalīt ADL divās daļās, nošķirot apsardzes darbības un drošības dienesta nozares. Uzsver būtiskās atšķirības kritiskās infrastruktūras un veikalu apsardzē, kur jābūt noteiktām atšķirīgām prasībām. Uzskata, ka jāveido jauns likums. Atgādina policistu palīgu jautājumu. Komentē arī speciālās izglītības problēmas.

A.Jurševičs komentē sēdē izteiktos viedokļus. ADL ir stājies spēkā 2014. gadā; laika gaitā atbilstoši nozares identificētajām problēmām likumā ir veikti grozījumi.

Apsardze nozare ir vienīgā nozare, kuru uzrauga IeM, tādēļ ļoti nozīmīga ir labā sadarbība ar FM un Ekonomikas ministriju.

Saskaņā ar sēdē uzklausīto ir redzams, ka nozares attīstības viedokļi ir dažādi, bet IeM uzdevums ir tos sabalansēt, lai nozari regulējošās normatīvo aktu prasības būtu taisnīgas visiem tirgus dalībniekiem.

A.Jurševičs uzskata, ka valstij ar likumdošanas iniciatīvām ir pēc iespējas mazāk jāiejaucas nozares procesos; pašiem nozares speciālistiem ir jānāk ar savām iniciatīvām.

Atzīmē apsardzes nozares asociācijas biedru lielo nodokļu parādu valstij. Uzsver, ka Reģistra ieviešana mazinātu iespējas izvairīties no nodokļu nomaksas, kādēļ atsevišķi pārstāvji nav ieinteresēti Reģistra ieviešanā. Komentē reģistra ieviešanas pozitīvos ieguvumus, konkrēti arī izglītības jomas un sertifikātu iegūšanas sakārtošanā.

Komentē sēdē aktualizēto jautājumu par apakšuzņēmēju darbības ierobežošanu. Saskaņā ar VID informāciju tiek rastas iespējas apiet aizliegumu ierobežot apakšuzņēmēju skaitu. Uzskata, ka šī jautājuma sakārtošanā fiziskās apsardzes uzņēmumiem ir jāliek papildus administratīvi komercdarbības šķēršļi, jāierobežo shēmu rašanās iespējas.

Jautājumā par publiskajiem iepirkumiem A.Jurševičs norāda standartu izstrādes nepieciešamību, bet vienlaikus atzīmē, ka valsts nedrīkst šajā jomā iejaukties. Standartu izstrādes iniciatīvām ir jānāk no nozares asociācijām, bet valsts iestādes publiskajā iepirkumā norādīt standartu nepieciešamības prasības.

Jautājumā par mazo uzņēmumu problēmām A.Jurševičs atzīmē, ka nodokļu nemaksātāju sarakstā nav atrodami lielie apsardzes uzņēmumi. Īstermiņa mazie uzņēmumi, nemaksājot nodokļus, grauj nozares reputāciju kopumā.

Valsts sekretāru sanāksmē izsludinātais likumprojekts “Grozījumi Apsardzes darbības likumā” ir IeM piedāvātais risinājums daudzām sēdē aktualizētām problēmām. Kad likumprojekts nonāks komisijā, būs iespēja šo diskusiju turpināt. Likumprojekts neparedz apsardzes nozares sadalīšanu, bet diskusija par šo jautājumu tiks atvērta pēc tā pieņemšanas. Šobrīd galvenais fokuss ir ēnu ekonomikas apkarošana. Ministrija nepiedāvās sasteigtus risinājumus, jo J.Ādamsona ierosinātā iniciatīva skar plašu problēmu loku. Runājot par drošības dienestu funkcijām, diskusijā jāpiedalās arī banku apsardzes pārstāvjiem.

J.Rancāns dod vārdu M.Staķim.

M.Staķis interesējas, vai Reģistru varēs izmantot arī citām nozarēm, kā arī, vai ir izmantota Igaunijas pieredze.

A.Jurševičs attiecībā ar datu bāzes izmantošanu paskaidro, ka datu bāzes saturu noteica VP, VID un VDI. Reģistra praktiskos ieguvumus varēs izmantot arī paši komersanti, kā arī pakalpojumu pircēji varēs izmantot informāciju no publiski pieejamās daļas.

Jautājumā par finansējumu IeM ir iepazinusies ar Igaunijas pieredzi, bet Reģistra izdevumus plānots segt no iekšējiem resursiem.

J.Rancāns dod vārdu E.Šnorem.

E.Šnore uzdod jautājumu E.Ceipem par rīcības iespējām, lai novērstu firmu dibināšanas shēmas, kad vieni un tie paši komersanti nemaksā nodokļus un veido jaunus uzņēmumus.

I.Ponomarenko izsaka savu viedokli par licences iegūšanas iespējām, iegūstot apsardzes sertifikātu, un veidojot savu uzņēmumu. Uzskata, ka esošā sistēmas ir pārāk vienkārša.

*Notiek diskusija par E.Šnores ierosināto jautājumu. J.Rancāns, J.Zeps, E.Šnore, G.Loba, A.Jurševics, I.Kiukucāne, A.Vērzemnieks, J.Ādamsons apspriež iespējas apkarot ēnu ekonomiku apsardzes nozarē. Tiek akcentēti licencēšanas un izglītības iegūšanas jautājumi un stingrāku sertifikācijas prasību ieviešana. Diskusijas dalībnieki uzsver arī aktuālo likuma grozījumu realizāciju, apspriež dažādus viedokļus par sēdes gaitā aktualizētajām problēmām.*

J.Rancāns interesējas par plānoto likumprojekta “Grozījumi Apsardzes darbības likumā” tālāko virzību.

A.Jurševics izsaka cerību, ka procesā nebūs kavēšanās un likumprojekts Saeimā tiks iesniegts vēl šajā sesijā.

J.Rancāns pateicas uzaicinātajām personām par piedalīšanos sēdē.

2. Dažādi.

J.Rancāns informē, ka tiks izskatīts komisijas noraidītais likumprojekts “Grozījumi Imigrācijas likumā” (244/Lp13). Saskaņā ar Ekonomikas ministrijas lūgumu ierosina noteikt priekšlikumu iesniegšanas termiņu otrajam lasījumam – 3 mēnešus, jo jautājumu nepieciešams skatīt plašākā kontekstā.

*Deputātiem nav iebildumu*

LĒMUMS:

- noteikt priekšlikumu iesniegšanas termiņu likumprojektam “Grozījumi Imigrācijas likumā” (244/Lp13) otrajam lasījumam – 3 mēneši.

**J.Rancāns** slēdz sēdi.

Sēde pabeigta plkst. 11.35.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede